Райнер Мария Рилке
Душа… Това ли, дето…

Превод от немски: Петър Велчев, 1979

chitanka.info

Душа… Това ли, дето в нас цвърчи?

Звънче на шут, което моли царя

да го похвали, да го отличи,

а после мре от бедност и мълчи

в тамянен дим, сред здрача на олтаря —

това ли е душата?

Аз виждам сняг от пролетни цветя

в нощта, където скитат световете,

и сякаш нося къс от вечността —

той в мен трепери и крещи с уста,

и иска да политне с ветровете…

Такава е душата!

1896

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.